-  స్టాక్‌ మార్కెట్లను వీడని వర్షాభావ భయాలు
-  మూడో సెషన్‌లోనూ నష్టాల బాటలోనే సూచీలు
ముంబయి : వర్షాభావ పరిస్థితులు, వృద్ధి రేటుపై ఆర్‌బిఐ అనుమానాలు దేశీయ స్టాక్‌ మార్కెట్లను వరుసగా మూడో సెషన్‌లోనూ ఒత్తిడికి గురి చేశాయి. వీటికి తోడు రూపాయి మారకం విలువ మరింత దిగజారడం, లోహ సూచీ అధిక నష్టాలు చవి చూడటంతో మార్కెట్లు నష్టపోయాయి. ఈ నేపధ్యంలోనే గురువారం బీఎస్‌ఈ సూచీ సెన్సెక్స్‌ 23.78 పాయింట్లు పతనమై 26,813.42కు దిగజారింది. నేషనల్‌ స్టాక్‌ ఎక్సేంజీ సూచీ నిఫ్టీ 4.45 పాయింట్లు తగ్గి 8,130.65 వద్ద నమోదయ్యింది. రోజంతా సెన్సెక్స్‌ 26,948.84-26,551.97 పాయింట్ల మధ్య ట్రేడింగ్‌ అయ్యింది. ఓ దశలో 111 పాయింట్లు పతనమైంది. బీఎస్‌ఈలో మిడ్‌క్యాప్‌ సూచీ 0.2 శాతం పెరగ్గా, స్మాల్‌క్యాప్‌ సూచీ యథాతథంగా ముగిసింది. మొత్తంగా బీఎస్‌ఈలో 2,772 స్టాక్స్‌ ట్రేడింగ్‌ అయ్యాయి. ఇందులో 1,277 స్టాక్స్‌ లాభాల్లో ముగియగా, మరోవైపు 1,381 స్టాక్స్‌లో ప్రతికూల లాభాలు నమోదయ్యాయి. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 9పైసలు పడిపోయి 64 వద్ద ముగిసింది. ఇంట్రా ట్రేడింగ్‌లో ఏకంగా 64.09 వద్ద ట్రేడింగ్‌ అయ్యింది. మరో 48 గంటల్లో రుతుపవనాలు కేరళను తాకనున్నాయని భారత వాతావరణ శాఖ (ఐఎండీ) వెల్లడించినప్పటికీ మార్కెట్లకు పెద్ద మద్దతు లభించలేదు.
నెస్లే షేరులో 3% క్షీణత
నెస్లే ఉత్పత్తులలో ఆరోగ్యానికి హాని చేసే పదార్థాలు ఉన్నాయంటూ వస్తున్న వార్తల నేపథ్యంలో ఆ సంస్థ షేరు గురువారం కూడా భారీగానే పడిపోయింది. బీఎస్‌ఈలో సంస్థ షేరు 2.91 శాతం తగ్గి రూ.6,010.80 వద్ద ముగిసింది. ఇంట్రా ట్రేడింగ్‌లో ఏకంగా 6.31 శాతం క్షీణించి ఏకంగా రూ.5,800.10 వద్ద నమోదయ్యింది. నేషనల్‌ స్టాక్‌ ఎక్సేంజీలో 2.94 శాతం పతనమై రూ.6,004.45 వద్ద ముగిసింది. బుధవారం ఏకంగా 9 శాతం విలువ కోల్పోయింది. ఇప్పటికే ఐదారు రాష్ట్రాలు మ్యాగీపై నిషేదం విధించడానికి తోడు తాజాగా ఉత్తరప్రదేశ్‌ కూడా ఇదే తరహా నిర్ణయం తీసుకోవడంతో ఆ కంపెనీ షేర్‌పై మరింత ఒత్తిడి పెరిగింది.
మీ స్నేహితులకు రికమెండ్ చెయ్యండి